|  |  |  |  |  |
| --- | --- | --- | --- | --- |
|  |  | **РЕПУБЛИКА СРБИЈА****АУТОНОМНА ПОКРАЈИНА ВОЈВОДИНА** |  | **ФОНД ЗА ИЗБЕГЛА, РАСЕЉЕНА ЛИЦА И ЗА САРАДЊУ СА СРБИМА У РЕГИОНУ** |

На основу члана 3. и 17. Покрајинске скупштинске одлуке о оснивању Фонда за избегла, расељена лица и за сарадњу са Србима у региону (''Службени лист АПВ'', број 19/06 и 66/20 – измене и допуне) и члана 19. Статута Фонда за избегла, расељена лица и за сарадњу са Србима у региону, **Фонд за избегла, расељена лица и за сарадњу са Србима у региону** расписује

**ЈАВНИ ПОЗИВ**

ЗА ФИНАНСИРАЊЕ И СУФИНАНСИРАЊЕ ПРОЈЕКАТА И ПРОГРАМА ОРГАНИЗАЦИЈА СРБА У РЕГИОНУ У 2023. ГОДИНИ

**I**

 Јавни позив се расписује ради доделе средстава за реализацију пројеката од значаја за припаднике српског народа који живе у земљама у региону.

 На основу Покрајинске скупштинске одлуке о оснивању Фонда за избегла, расељена лица и за сарадњу са Србима у региону (''Службени лист АПВ'', број 19/06 и 66/20 – измене и допуне) под земљама у региону подразумевају се Република Словенија, Република Хрватска, Босна и Херцеговина, Црна Гора, Република Северна Македонија, Румунија, Република Албанија и Република Мађарска.

Фонд за избегла, расељена лица и за сарадњу са Србима у региону ће финансирати/суфинансирати пројекте и програме у следећим областима:

* 1. истраживање, прикупљање, очување, обрада, документовање, презентовање и промовисање културног наслеђа српског народа у региону;
	2. обележавање јубилеја везаних за значајне личности и историјске догађаје;
	3. едукација и промоција знања о значају и вредновању традиционалног народног стваралаштва Срба за очување идентитета и посебности заједнице;
	4. иницирање и подржавање активности које су усмерене на чување и неговање српског језика и ћириличког писма, као и чување и неговање српског културног, етничког и верског идентитета;

**II**

Право да добију средства имаjу удружења и друге организације Срба које у земљама у региону реализују програме од значаја за локалну средину и заједницу или ширу корисничку популацију Фонда.

Подносиоци пријаве морају бити регистровани у земљама које су обухваћене ових Јавним позивом.

Подносилац може поднети пријаву само за jедан програм.

**III**

Укупан износ средстава који се додељује је **3.000.000,00 динара**. **Најмањи износ средстава** који се може одобрити по пројекту је **50.000,00 динара**, а **највећи износ средстава** по пројекту је **350.000,00 динара**.

**IV**

Обавезна документација приликом аплицирања на Јавни позив подразумева:

1. попуњену и оверену пријаву;
2. детаљно образложен пројекат;
3. детаљну спецификацију трошкова;
4. доказ о регистрацији подносиоца пријаве;
5. статут подносиоца пријаве;
6. писмене препоруке од правних или физичких лица која су меродавна у области за коју се подноси пријава (минимум две препоруке);
7. подносилац пријаве регистрован ван територије Републике Србије треба да достави упутство о уплати на девизни рачун отворен код пословне банке са јасно назначеним SWIFT и IBAN кодом;
8. изјаву o прихватању обавезе потписника/корисника средстава Фонда за избегла, расељена лица и за сарадњу са Србима у региону;
9. извештај о реализацији пројеката/програма одобрених од стране Фонда за избегла, расељена лица и за сарадњу са Србима у региону у претходном периоду (за подносиоце којима су одобрена средства по овом основу).

**V**

Јавни позив је отворен **од 14. јула до 14. августа 2023. године.**

Документација се не подноси у оригиналу, осим пријаве, изјаве и извештаја, већ се прилаже фотокопија тражених докумената, с тим што Фонд за избегла, расељена лица и за сарадњу са Србима у региону задржава право да пре потписивања уговора затражи оригинал додатне документације на увид. Фонд за избегла, расељена лица и за сарадњу са Србима у региону не враћа примљену документацију, већ се она чува у архиви Фонда.

Пријава у виду прописаног обрасца може се преузети са сајта: [www.firpisr.rs](http://www.firpisr.rs).

**Пријаву са траженом документацијом слати искључиво поштом у затвореној коверти на адресу: Фонд за избегла, расељена лица и за сарадњу са Србима у региону, Булевар Михајла Пупина 25, 21 000 Нови Сад, са назнаком „Јавни позив за финансирање и суфинансирање пројеката и програма организација Срба у региону“.**

За све додатне информације корисници се могу обратити Фонду за избегла, расељена лица и за сарадњу са Србима у региону, на број телефона: +381 21 4754295 или на имејл: office@firpisr.rs.